Bobby van Jaarsveld se dogtertjie, Armani, is hier! | SARIE
Bobby van Jaarsveld se dogtertjie, Armani, is hier!
'n Dag ná pa Bobby van Jaarsveld verjaar het, is klein Armani gebore. Die sanger en sy vrou, Annatjie, se nuutste pienkvoet is vandag om 14:00 gebore.
Welkom in die Wêreld Armani van Jaarsveld… ❤️❤️❤️❤️❤️ pic.twitter.com/vkYAYhxD1T
'n Opgewonde Bobby het die nuus vanoggend op sosiale media gedeel.
Vandag kom ons dogtertjie !!!!!!!!!!!!!!
Hy en Annatjie het reeds twee seuntjies, Sion en Leben.
Bobby en sy suster, Karlien, was die afgelope naweek by 3 feesdae van 'n groep Media24-tydskrifte, waarvan SARIE een was. Die vrolike fees, wat op die Gallagher-landgoed in Midrand plaas gevind het, het optredes deur bekendes soos Suzelle DIY en Mark Lottering ingesluit.
Bobby en Karlien het saam met SARIE se kosredakteurs, Barbara Joubert en Herman Lensing, teen mekaar gekook. En Bobby het ook saam met SARIE se dekorredakteurs, Anita Rossouw en Lounette Fourie, mooi goed gemaak.
Gister het Bobby (29) verjaar en terwyl hy besig was om teen Karlien te kook, het sy twee seuntjies hom verras met 'n springmieliekoek. SARIE se Herman het spesiaal die koek vir Bobby gemaak omdat hy so baie van springmielies hou.
Karlien het spontaan vir Bobby begin sing en die Van Jaarsveld-familie het saam met hulle die dag deurgebring. Karlien se tweeling en Bobby se seuntjies het omtrent die dag geniet. Annatjie was ook daar om haar ondersteuning te wys.
Die afgelope paar weke het Bobby harte gesteel met sy rol as mentor op The Voice. En ná gister se episode het hy nog net een plek in sy span oor.